Neamţ: Salvamontiştii atenţionează cu privire la prezenţa urşilor în intravilanul zonelor montane şi pe potecile turistice
Salvamont Neamţ a atras atenţia, astăzi, cu privire prezenţa urşilor în număr tot mai mare atât în interiorul localităţilor montate cât şi pe traseele din munţi.
Salvamontiştii subliniază faptul că urşii ieşiţi în această perioadă din hibernare sunt flămânzi şi au posibilităţi reduse de procurare a hranei, ceea ce creşte gradul de agresivitate al animalelor.
'Deoarece în ultimele zile s-a semnalat prezenţa unui număr din ce în ce mai mare a exemplarelor de urs, atât in proximitatea zonelor montane de intravilan cât şi a potecilor turistice, în vederea prevenirii unor situaţii periculoase vă rugam să respectaţi următoarele reguli', este mesajul Salvamont Neamţ, postat miercuri pe pagina de facebook, însoţit de un set de măsuri preventive.
Turiştii sunt sfătuiţi să nu circule deloc după lăsarea întunericului, iar ziua să meargă doar în grupuri.
De asemenea, cei care fac ascensiuni montate nu trebuie să părăsească potecile turistice, iar dacă întâlnesc animale sălbatice, să nu interacţioneze cu ele sau să încerce să le hrănească.
Localnicii care stau în zone de munte sunt sfătuiţi să nu lase deschise pe timpul nopţii uşile caselor sau a anexelor.
Toate persoanele care observă un urs în apropierea gospodăriilor sunt rugate să sune imediat la 112. (Agerpres/ FOTO radioiasi.ro)